CELEX: 32021R0070
Language: sl
Date: 2020-10-23 00:00:00
Title: Delegirana uredba Komisije (EU) 2021/70 z dne 23. oktobra 2020 o spremembi Delegirane uredbe (EU) 2018/1229 v zvezi z regulativnimi tehničnimi standardi o disciplini pri poravnavi glede začetka njene veljavnosti (Besedilo velja za EGP)

27.1.2021   
               
               
                  SL
               
               
                  Uradni list Evropske unije
               
               
                  L 27/1
               
            
         DELEGIRANA UREDBA KOMISIJE (EU) 2021/70
         z dne 23. oktobra 2020
         o spremembi Delegirane uredbe (EU) 2018/1229 v zvezi z regulativnimi tehničnimi standardi o disciplini pri poravnavi glede začetka njene veljavnosti
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 909/2014 Evropskega parlamenta in Sveta z dne 23. julija 2014 o izboljšanju ureditve poravnav vrednostnih papirjev v Evropski uniji in o centralnih depotnih družbah ter o spremembi direktiv 98/26/ES in 2014/65/EU ter Uredbe (EU) št. 236/2012 (1) in zlasti člena 6(5) in člena 7(15) Uredbe,
         ob upoštevanju naslednjega:
         
                     (1)
                  
                  
                     Delegirana uredba Komisije (EU) 2018/1229 (2) določa ukrepe za preprečevanje in obravnavanje neuspešnih poravnav ter za spodbujanje discipline pri poravnavi. Ti ukrepi vključujejo spremljanje neuspešnih poravnav ter pobiranje in razdeljevanje denarnih kazni za neuspešne poravnave. Delegirana uredba (EU) 2018/1229 določa tudi operativne podrobnosti postopka kritnega nakupa.
                  
               
                     (2)
                  
                  
                     Delegirana uredba (EU) 2018/1229 bi morala začela veljati 1. februarja 2021.
                  
               
                     (3)
                  
                  
                     Udeleženci na trgu so navedli, da je pandemija COVID-19 resno vplivala na splošno izvajanje regulativnih projektov in vzpostavljanje sistemov informacijske tehnologije (IT), ki so potrebni za uporabo Delegirane uredbe (EU) 2018/1229. Finančne institucije v teh razmerah, s kakršnimi se doslej še niso soočale, svoja prizadevanja osredotočajo na izvajanje učinkovitih kriznih načrtov, da bi zagotovile vsakodnevno operativno in kibernetsko odpornost, kar je omejilo zmogljivost IT sistemov institucij za izvajanje nekaterih kompleksnih projektov, vključno s tistimi, ki so potrebni za izpolnjevanje zahtev glede discipline pri poravnavi iz Delegirane uredbe (EU) 2018/1229. Uporaba takšnih zahtev s strani CDD, njihovih udeležencev in strank v teh okoliščinah bi lahko povečala tveganje na finančnem trgu, namesto da bi ga zmanjšala. Zato je primerno tem zainteresiranim stranem zagotoviti več časa za dokončanje priprav, potrebnih za uporabo zahtev v zvezi z disciplino pri poravnavi. Glede na edinstvenost razmer, ki jih je povzročila pandemija COVID-19, in potrebne sistemske spremembe, ki bi jih CDD, njihovi udeleženci in njihove stranke morali upoštevati, da bi zagotovili izpolnjevanje različnih zahtev glede discipline pri poravnavi, je potreben dodaten enoletni odlog začetka veljavnosti Delegirane uredbe (EU) 2018/1229.
                  
               
                     (4)
                  
                  
                     Delegirano uredbo (EU) 2018/1229 bi bilo zato treba ustrezno spremeniti.
                  
               
                     (5)
                  
                  
                     Ta uredba temelji na osnutkih regulativnih tehničnih standardov, ki jih je Komisiji predložil Evropski organ za vrednostne papirje in trge (ESMA).
                  
               
                     (6)
                  
                  
                     ESMA ni izvedel odprtih javnih posvetovanj, saj bi se to štelo za zelo nesorazmerno glede na obseg in pričakovani učinek odloga začetka veljavnosti Delegirane uredbe (EU) 2018/1229. ESMA je upošteval predhodno predložene prispevke udeležencev na trgu v zvezi s pripravljenostjo na uporabo navedene uredbe. Poleg tega je v teh nepredvidenih okoliščinah nujno zagotoviti pravno varnost glede novega datuma začetka veljavnosti Delegirane uredbe (EU) 2018/1229, da se bodo lahko udeleženci na trgu pripravili na uporabo navedene uredbe. ESMA je kljub temu opravil analizo morebitnih povezanih stroškov in koristi odloga začetka veljavnosti Delegirane uredbe (EU) 2018/1229 ter zaprosil za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (3). Pri pripravi osnutkov regulativnih tehničnih standardov je sodeloval tudi s članicami Evropskega sistema centralnih bank –
                  
               SPREJELA NASLEDNJO UREDBO:
         
            Člen 1
            Člen 42 Delegirane uredbe (EU) 2018/1229 se nadomesti z naslednjim:
            
               
                  „Člen 42
                  Začetek veljavnosti
                  Ta uredba začne veljati 1. februarja 2022.“
               
            
         
         
            Člen 2
            Ta uredba začne veljati tretji dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 23. oktobra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 257, 28.8.2014, str. 1.
         
            (2)  Delegirana uredba Komisije (EU) 2018/1229 z dne 25. maja 2018 o dopolnitvi Uredbe (EU) št. 909/2014 Evropskega parlamenta in Sveta v zvezi z regulativnimi tehničnimi standardi o disciplini pri poravnavi (UL L 230, 13.9.2018, str. 1).
         
            (3)  Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).